als_Latn dik_Latn ron_Latn
UET nis trajnimin e mësuesve dhe drejtuesve të shkollave, si të bëheni pjesëPostuar më: 12 Mars 2015 07:51
Mars–qershor, Departamenti i Edukimit në UET ofron tri module trajnimi për mësues e drejtues në arsimin parauniversitar.
Universiteti Europian i Tiranës ka marrë akreditimin për të zhvilluar modulet e trajnimit të punonjësve në Institucionet Arsimore. Koordinatori i projektit, Prof. Asoc. Dr. Bashkim Peçi bën të ditur se trajnimet do të bëhen në muajt mars-qershor, pranë UET-it dhe nëpër qarqe të ndryshme të vendit.
“Universiteti Europian i Tiranës është një qendër e certifikuar për trajnime për të gjithë punonjësit e arsimit që janë apo aspirojnë për drejtor shkolle. Duke promovuar konceptin e të mësuarit gjatë gjithë jetës, UET dhe Departamenti i Edukimit kanë kapacitetin organizativ dhe eksperiencën për të bërë trajnime me nivel të lartë cilësor, sipas ligjeve aktuale, kërkesave dhe standardeve të pedagogjisë bashkëkohore për stafet që zhvillojnë veprimtari mësimore edukative.
UET prej dhjetë vjetësh është një qendër shkollimi bashkëkohor në tri nivele: Bachelor, Master dhe Doktoraturë, një qendër ekspertize e specializuar në fushën e studimeve dhe përvojave arsimore, me ndikim edhe në rajon. UET është bërë një shtëpi e përfaqësuesve të spikatur të njerëzve të kulturës dhe dijes shqiptare, ku çdo javë promovohen libra me problematikë nga të gjitha fushat e dijes. Kjo ka krijuar një përvojë kulturore arsimore, e cila materializohet edhe në procesin e trajnimit”, – shprehet Peçi.
Duke sqaruar modulet e trajnimit, profesor Peçi saktëson se “për periudhën mars–qershor, Departamenti i Edukimit në UET ofron tri module: 1. Teoritë kryesore dhe praktikat e drejtimit dhe menaxhimit të institucioneve arsimore; 2. Planifikimi dhe zhvillimi i institucionit dhe 3. Etika e komunikimit dhe e teknologjisë së informacionit”.
“Në filozofinë e trajnimeve në UET është natyra e përbashkët dhe diverse e mësuesve, nxënësve dhe aspektet e larmishme kurrikulare, të cilat kërkojnë jo vetëm trajtimin sipas metodologjive të drejtpërdrejta, por edhe zhvillimin në sinkron të qasjeve subjektiviste, konstruktiviste, që promovojnë mendimin kritik dhe krijues, aq të domosdoshëm për zhvillimin e arsimit në kushtet aktuale dhe në perspektivë”, – shprehet Peçi më tej.
Për qarkun e Tiranës trajnimet do të zhvillohen gjatë muajit mars, pranë Departamentit të Edukimit në UET. Në vijimësi do të zhvillohen trajnime edhe nëpër qarqe. Shkollat e interesuara duhet të kontaktojnë UET-in për të bërë planifikimin në adresën trajnime@uet.edu.al ose pranë Departamentit të Edukimit.
als_Latn als_Latn als_Latn als_Latn als_Latn als_Latn als_Latn als_Latn